作者:鄭穀
標題:敘事感恩上狄右丞
內容:昔歲曾投贄，關河在左馮。庾公垂顧遇，王粲許從容。首薦叨殊禮，全家寓近封。白樓陪寫望，青眼感遭逢。顧念梁間燕，深憐澗底松。嵐光蓮嶽逼，酒味菊花濃。寇難旋移國，漂離幾聽蛩。半生悲逆旅，二紀間門墉。蜀雪隨僧蹋，荊煙逐雁沖。凋零歸兩鬢，舉止失前蹤。得事雖甘晚，陳詩未肯慵。邇來趨九仞，又伴賞三峰。棲託情何限，吹噓意數重。自茲儔侶內，無複歎龍鍾。